CELEX: 32021D2258
Language: hr
Date: 2021-12-14 00:00:00
Title: Provedbena odluka Komisije (EU) 2021/2258 оd 14. prosinca 2021. o zahtjevu za registraciju europske građanske inicijative pod nazivom „Zeleni PDV – Zeleni PDV u EU-u za poticanje održivih i ekološki prihvatljivih proizvoda i usluga” u skladu s Uredbom (EU) 2019/788 Europskog parlamenta i Vijeća (priopćeno pod brojem dokumenta C(2021) 9041) (Vjerodostojan je samo tekst na engleskom jeziku)

20.12.2021   
               
               
                  HR
               
               
                  Službeni list Europske unije
               
               
                  L 456/17
               
            
         PROVEDBENA ODLUKA KOMISIJE (EU) 2021/2258
         оd 14. prosinca 2021.
         o zahtjevu za registraciju europske građanske inicijative pod nazivom „Zeleni PDV – Zeleni PDV u EU-u za poticanje održivih i ekološki prihvatljivih proizvoda i usluga” u skladu s Uredbom (EU) 2019/788 Europskog parlamenta i Vijeća
         
            
               (priopćeno pod brojem dokumenta C(2021) 9041)
            
         
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/788 Europskog parlamenta i Vijeća od 17. travnja 2019. o europskoj građanskoj inicijativi (1), a posebno njezin članak 6. stavke 2. i 3.,
         budući da:
         
                     (1)
                  
                  
                     Komisiji je 5. studenoga 2021. podnesen zahtjev za registraciju europske građanske inicijative pod nazivom „Zeleni PDV – Zeleni PDV u EU-u za poticanje održivih i ekološki prihvatljivih proizvoda i usluga” (Green VAT - An EU Green VAT to stimulate sustainable and eco-friendly products and services).
                  
               
                     (2)
                  
                  
                     Cilj inicijative, kako su izrazili organizatori, jest „smanjenje stope PDV-a na zelene proizvode i usluge”.
                  
               
                     (3)
                  
                  
                     U prilogu su navedene dodatne pojedinosti o predmetu, ciljevima i kontekstu inicijative. U njemu se objašnjava da organizatori pozivaju Komisiju da pokrene smanjenje poreza na održive i ekološki prihvatljive proizvode u Europi kako bi sve države članice mogle aktivno podržati zaštitu klime i okoliša. Nadalje se navodi da je porez na dodanu vrijednost (PDV) dostupan svakoj vladi u Uniji kao instrument fiskalne politike te da bi države članice trebale provesti odgovarajući zahtjev Unije. Predlaže se da Komisija kao osnovu za zeleni PDV iskoristi fleksibilizaciju stopa PDV-a, o kojoj je Vijeće ECOFIN odlučilo u ljeto 2021.
                  
               
                     (4)
                  
                  
                     S obzirom na to da se inicijativom traži donošenje odredbi za usklađivanje zakonodavstva o porezu na promet, ako je to nužno da se osigura uspostava i funkcioniranje unutarnjeg tržišta i izbjegne narušavanje tržišnog natjecanja, Komisija na temelju članka 113. Ugovora ima ovlasti da podnese prijedlog pravnog akta.
                  
               
                     (5)
                  
                  
                     Stoga nijedan dio inicijative ne izlazi očito iz okvira ovlasti Komisije da podnosi prijedlog pravnog akta Unije radi provedbe Ugovorâ.
                  
               
                     (6)
                  
                  
                     Tim zaključkom ne dovodi se u pitanje procjena bi li konkretni činjenični i materijalni uvjeti potrebni za djelovanje Komisije, uključujući usklađenost s načelima proporcionalnosti i supsidijarnosti te temeljnim pravima, u ovom slučaju bili ispunjeni.
                  
               
                     (7)
                  
                  
                     Skupina organizatora dostavila je odgovarajući dokaz da ispunjava zahtjeve utvrđene u članku 5. stavcima 1. i 2. Uredbe (EU) 2019/788 te je imenovala osobe za kontakt u skladu s člankom 5. stavkom 3. prvim podstavkom te uredbe.
                  
               
                     (8)
                  
                  
                     Inicijativa nije očito uvredljiva, neozbiljna ili šikanirajuća i nije očito u suprotnosti s vrijednostima Unije kako su utvrđene u članku 2. Ugovora o Europskoj uniji i pravima utvrđenima Poveljom Europske unije o temeljnim pravima.
                  
               
                     (9)
                  
                  
                     Stoga bi trebalo registrirati inicijativu pod nazivom „Zeleni PDV – Zeleni PDV u EU-u za poticanje održivih i ekološki prihvatljivih proizvoda i usluga”.
                  
               
                     (10)
                  
                  
                     Zaključak da su ispunjeni uvjeti za registraciju u skladu s člankom 6. stavkom 3. Uredbe (EU) 2019/788 ne znači da Komisija i na koji način potvrđuje činjeničnu točnost sadržaja inicijative, koja je isključiva odgovornost skupine organizatora inicijative. U sadržaju inicijative izražavaju se samo stajališta skupine organizatora te se ni na koji način ne može smatrati da se u njemu odražavaju stajališta Komisije,
                  
               DONIJELA JE OVU ODLUKU:
         
            Članak 1.
            Registrira se europska građanska inicijativa pod nazivom „Zeleni PDV – Zeleni PDV u EU-u za poticanje održivih i ekološki prihvatljivih proizvoda i usluga”.
         
         
            Članak 2.
            Ova je Odluka upućena skupini organizatora građanske inicijative pod nazivom „Zeleni PDV – Zeleni PDV u EU-u za poticanje održivih i ekološki prihvatljivih proizvoda i usluga”, koju u svojstvu osoba za kontakt predstavljaju Nadine STÄDTNER i Karolina PROTAS.
         
         
            Sastavljeno u Strasbourgu 14. prosinca 2021.
            
               
                  Za Komisiju
               
               Věra JOUROVÁ
               
                  Potpredsjednica
               
            
         
         
            (1)  SL L 130, 17.5.2019., str. 55.